KOMISIJOS REGLAMENTAS (EB) Nr. 287/2008
2008 m. kovo 28 d.
dėl Reglamento Nr. 1702/2003 2c straipsnio 3 dalyje nurodyto galiojimo laikotarpio pratęsimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. liepos 15 d. Europos Parlamento ir Tarybos reglamentą (EB) Nr. 1592/2002 (1) dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, ypač į jo 5 straipsnį,
kadangi:
(1)
Orlaiviams, kuriems taikomas Komisijos reglamento (EB) Nr. 1702/2003 (2) 2c straipsnis ir kurie atitinka tame straipsnyje nustatytus tinkamumo skraidyti reikalavimus, valstybės narės išduoda riboto galiojimo tinkamumo skraidyti pažymėjimus, suteikiančius teisę toliau iki 2008 m. kovo 28 d. tęsti tokią orlaivių eksploataciją, kokia buvo leidžiama 2007 m. kovo 28 d.
(2)
Reglamento (EB) Nr. 1702/2003 2c straipsnio 3 dalyje numatyta, kad to straipsnio 2 dalyje nurodytą galiojimo laikotarpį Komisija gali pratęsti daugiausiai 18 mėnesių, jeigu Europos aviacijos saugos agentūra (toliau - Agentūra) šio orlaivio tipo sertifikavimo procesą pradėjo iki 2008 m. kovo 28 d. ir jei Agentūra nustatė, kad šį procesą galima baigti per pratęstą galiojimo laikotarpį.
(3)
Pagal Reglamento (EB) Nr. 1702/2003 2c straipsnio 3 dalį Agentūra 2008 m. vasario 15 d. paskelbė nustačiusi, kad kai kurių tipų orlaivių atveju Reglamento (EB) Nr. 1702/2003 2c straipsnio 2 dalyje nurodytos galiojimo laikotarpio pratęsimo sąlygos yra tenkinamos. Tą pačią dieną apie savo sprendimą ji pranešė Komisijai.
(4)
Agentūros sprendime pažymėta, kad Agentūra gavo ir priėmė paraiškas sertifikuoti ir (arba) patvirtinti dviejų orlaivių tipo sertifikatus, kuriuos išdavė buvusios Tarybų Sąjungos sertifikavimo institucijos: Antonov AN-26 tipo orlaivis, sudarant sąlygas taip pat svarstyti AN-26B tipo orlaivio sertifikavimą, ir Kamov-32A11BC tipo malūnsparnis, sudarant sąlygas taip pat svarstyti Kamov-32A12 tipo malūnsparnio sertifikavimą.
(5)
Agentūros sprendime daroma tolesnė išvada, kad Agentūra gali baigti šių tipų orlaivių sertifikavimo procesą iki 2009 m. rugsėjo 28 d.
(6)
Šiame reglamente numatytos priemonės atitinka Reglamento (EB) Nr. 1592/2002 54 straipsnio 3 dalyje minimo Komiteto nuomonę,
PRIĖMĖ ŠĮ REGLAMENTĄ:
1 straipsnis
Antonov AN-26 ir AN-26B tipo orlaiviams bei Kamov-32A12 ir Kamov-32A11BC tipo malūnsparniams Reglamento (EB) Nr. 1702/2003 2c straipsnio 2 dalyje nurodytas galiojimo laikotarpis pratęsiamas iki 2009 m. rugsėjo 28 d.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir taikomas visose valstybėse narėse.
Priimta Briuselyje, 2008 m. kovo 28 d.